Diari Oficial de la Generalitat Valenciana


Sumari del DOGV 9587, del 03-05-2023 (2023/4627)

RESOLUCIÓ de 25 d'abril de 2023, del secretari autonòmic d'Educació i Formació Professional, per la qual s'aprova el programa experimental d'innovació educativa «Alimentació saludable i sostenible» per al curs escolar 2022-2023.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9587

Data del DOGV
:   03-05-2023

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2023/4627


Data del document
:   25-04-2023

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * centre d'ensenyament

RESOLUCIÓ de 25 d'abril de 2023, del secretari autonòmic d'Educació i Formació Professional, per la qual s'aprova el programa experimental d'innovació educativa «Alimentació saludable i sostenible» per al curs escolar 2022-2023. [2023/4627]  
La Constitució Espanyola reconeix en l'article 27 el dret a l'educació, així mateix prescriu que l'ensenyament bàsic siga obligatori i gratuït. Aquest mandat commina les administracions públiques, no solament a garantir el servei públic a l'alumnat, sinó també a remoure els obstacles de qualsevol naturalesa que impedisquen o dificulten l'exercici del dret a l'educació.  
L'article 53.1 de l'Estatut d'Autonomia de la Comunitat Valenciana disposa que és de competència exclusiva de la Generalitat la regulació i administració de l'ensenyament en tota la seua extensió, nivells i graus, modalitats i especialitats, sense perjudici del que disposen l'article 27 de la Constitució Espanyola i les lleis orgàniques que, d'acord amb l'apartat 1 de l'article 81 d'aquella, ho desenvolupen, de les facultats que atribueix a l'Estat el número 30 de l'apartat 1) de l'article 149 de la Constitució Espanyola, i de l'alta inspecció necessària per al seu compliment i garantia.  
La Llei orgànica 2/2006, de 3 de maig, d'educació (LOE), modificada per la Llei orgànica 3/2020, de 29 de desembre, recull l'autonomia pedagògica, organitzativa i de gestió econòmica dels centres, i indica expressament la necessitat d'elaborar un projecte educatiu dins del qual es promoga una col·laboració important per fomentar la convivència i facilitar el compliment de l'escolaritat.  
La LOE estableix que les administracions educatives fomentaran i potenciaran l'autonomia dels centres, avaluaran els seus resultats i aplicaran els plans d'actuació oportuns. Així mateix, l'esmentada llei considera en l'article 120.4 que els centres, en l'exercici de la seua autonomia, poden adoptar experimentacions, innovacions pedagògiques, programes educatius, plans de treball, formes d'organització, normes de convivència i ampliació del calendari escolar o de l'horari lectiu d'àrees o matèries, en els termes que establisquen les administracions educatives i dins de les possibilitats que permeta la normativa aplicable, inclosa la laboral, sense que, en cap cas, s'imposen aportacions a les famílies ni exigències per a les administracions educatives.  
  
El Decret 253/2019, de 29 de novembre, del Consell, de regulació de l'organització i el funcionament dels centres públics que imparteixen ensenyaments d'Educació Infantil o d'Educació Primària, en l'article 60, sobre els projectes d'innovació pedagògica i curricular, estableix, en el primer punt, que els centres podran desenvolupar projectes d'innovació pedagògica i curricular d'acord amb el seu projecte educatiu de centre i amb el seu pla d'actuació per a la millora, amb la finalitat de millorar la qualitat del servei i, en particular, la millora dels resultats educatius, i en l'apartat quart del mateix article s'estableix que en el desplegament del currículum els centres podran implantar estratègies didàctiques pròpies que requerisquen una organització horària de les matèries diferent de l'establida amb caràcter general amb l'objectiu fonamental de millorar la formació integral de l'alumnat i els resultats acadèmics que requeriran l'autorització de l'Administració educativa.  
  
Al seu torn, l'article 22.1 de la Llei 7/2021, de 20 de maig, de canvi climàtic i transició energètica, fa al·lusió explícita a l'alimentació i el canvi climàtic tot assenyalant que «les administracions públiques fomentaran la millora del coneixement sobre els efectes del canvi climàtic en la seguretat i la dieta alimentàries, així com el disseny de les accions encaminades a mitigar i adaptar-se a aquests».  
En aquest marc, es pretén posar en marxa un programa d'innovació educativa dirigit a educar i millorar els hàbits alimentaris de l'alumnat dins dels patrons de la dieta mediterrània, associada a productes de proximitat i de temporada i respectuosa amb el medi ambient i els cicles naturals. Així mateix, la iniciativa es dirigeix a formar en matèria de reducció del desaprofitament d'aliments, la reducció dels residus i de la petjada ecològica. En l'annex I es desenvolupen les característiques del programa d'innovació educativa «alimentació saludable i sostenible».  
  
L'atenció a l'alumnat vulnerable representa un dels factors de qualitat dels sistemes educatius. Millorar l'atenció d'aquest alumnat a través d'activitats al voltant d'una dieta sana, sostenible i respectuosa amb l'entorn, tot això combinat amb la formació a les famílies d'aquestos alumnes ha de permetre millorar l'absentisme i, en general, ha de suposar una millora educativa en els centres on s'implante el programa. Els centres de titularitat de la Generalitat enumerats en l'annex III de la present resolució s'han escollit tenint en compte la idiosincràsia de l'alumnat matriculat, la pertinença al programa PROA+ i la disponibilitat del centre a oferir aquest programa experimental d'alimentació saludable i sostenible.  
D'altra banda, el Decret 173/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport, desenvolupat per l'Ordre 9/2021, de 7 de maig, atribueix a la Direcció General d'Innovació Educativa i Ordenació, entre altres, les competències en matèria d'innovació educativa i proposta de mesures, iniciatives i actuacions per a la millora de la qualitat de l'educació.  
D'acord amb el que s'ha exposat, i en virtut de les atribucions conferides per l'article 28.e de la Llei 5/1983, del Consell, i el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, resolc:  
  
Primer. Definició, àmbit i calendari  
Aprovar el programa experimental d'innovació educativa «alimentació saludable», el qual es defineix com un programa experimental per a millorar els hàbits alimentaris de l'alumnat de determinats centres d'educació d'infantil i primària de titularitat de la Generalitat Valenciana en els quals s'ha de dur a terme aquesta iniciativa i que figuren a l'annex III d'aquesta resolució. Aquest programa inclourà tant activitats de foment i sensibilització d'alimentació saludable i sostenible com activitats on s'ofereixen aliments saludables com a exemple d'aquest tipus de dieta, i tindrà una duració fins a la fi del curs escolar 2022-2023.  
  
Segon. Objectius  
L'objectiu d'aquest programa d'innovació experimental és introduir hàbits saludables en l'alumnat dels centres participants, així com fomentar la inclusió educativa de l'alumnat més vulnerable. A més, de forma col·lateral, sensibilitzar la comunitat educativa en la importància de transitar cap a una dieta saludable i respectuosa amb el medi ambient per a impulsar sistemes alimentaris que ens garantisquen un futur sostenible que cuide la salut de les persones i del planeta.  
Els centres participants en aquest programa d'innovació, que també formen part del programa PROA+, han d'encabir aquesta activitat com a aplicació de les activitats palanca del programa PROA+ contra l'absentisme escolar.   
  
Tercer. Dotació pressupostària i import de les assignacions  
El crèdit per al finançament de les assignacions econòmiques per a subvencionar el programa pilot en el curs 2022-2023 serà de 348.750,00 euros amb càrrec de l'aplicació pressupostària 27.24.72.975.32.4, del capítol II del programa 422.20 Ensenyament Primari, de la Llei de Pressupostos de la Generalitat per a l'exercici 2023.  
  
Els centres participants en aquest programa d'innovació experimental, que figuren detallats en l'annex III d'aquesta resolució, disposaran de 7.750,00 € o 15.500,00 € en funció del nombre d'alumnat matriculat al centre.  
  
Quart. Requisits i obligacions de l'alumnat participant en el programa d'innovació  
L'alumnat participant haurà d'estar matriculat en el centre educatiu en què es desenvolupa el programa d'innovació.  
Aquest requisit haurà de mantindre's al llarg de tot el curs i, en tot cas, durant el temps en què es desenvolupe el programa d'innovació.  
  
L'alumnat participant haurà de comunicar, si és el cas, la seua renúncia a la participació en el programa.  
  
Cinqué. Compromisos  
Els centres participants es comprometen a:  
a) Realitzar l'activitat d'innovació educativa en els termes especificats en l'annex I.  
b) Oferir, dins d'aquest programa, menjar saludable i sostenible en els termes especificats en l'annex II de la present resolució, com a exemple d'alimentació saludable i sostenible.  
c) Participar en la formació oferida al claustre que la Conselleria d'Educació, Cultura i Esport desenvolupe mitjançant les instruccions oportunes.  
d) Participar en la formació gratuïta a les famílies que la Conselleria d'Educació, Cultura i Esport desenvolupe mitjançant les instruccions oportunes.  
e) Desenvolupar les mesures pertinents per a reduir l'absentisme de l'alumnat, en col·laboració amb els respectius serveis socials dels municipis.  
f) Presentar un breu informe de la consecució dels indicadors d'assoliment proporcionats per la Conselleria, inclosos els referits a la qualitat i el compliment dels criteris alimentaris.  
La Conselleria d'Educació, Cultura i Esport es compromet a:  
a) Traspassar els fons assignats als centres que consten en l'annex III de la present resolució en el compte dels centres seleccionats.  
  
b) Proporcionar la formació corresponent als membres de la comunitat educativa participants en el projecte.  
c) Vigilar i vetlar pel compliment dels objectius del programa d'innovació i, especialment, per la qualitat nutricional.  
Les empreses contractades per a proveir els centres participants dels menjars saludables que es faran servir en aquest programa hauran de disposar de la documentació que acredite el compliment dels estàndards de qualitat alimentària, mediambiental i social exigits.  
Aquesta acreditació podrà ser demanada en qualsevol moment i, en aquest sentit, l'empresa contractada haurà d'aportar dades exactes sobre quantia, pes, import o volum del producte ecològic, fresc o de temporada, etcètera, subministrat en un període determinat. Igualment, es podrà requerir aquesta acreditació mitjançant factures, albarans o certificats sobre la compra i disposició d'aquests productes.  
  
Sisé. Organització i certificació  
El programa ha de comptar amb una coordinació al centre, que té com a funcions fonamentals:  
a) Coordinar els recursos i la logística de l'obertura del centre a la comunitat en l'horari general del centre.  
b) Comprovar i fer complir les mesures sanitàries i higièniques que hi són d'aplicació.  
c) Coordinar les diferents activitats de foment i sensibilització encabides en el programa.  
d) Fer-se càrrec de qualsevol incidència que puga sorgir durant el temps dedicat al programa experimental d'alimentació saludable i sostenible.  
e) Fer un seguiment de l'alimentació que s'ofereix dins de l'activitat d'innovació i garantir que s'està complint amb els criteris d'alimentació saludable i sostenible de l'annex II.  
En aplicació de l'Ordre 65/2012, de 26 d'octubre, sobre el model de formació permanent del professorat i el disseny, reconeixement i registre de les activitats formatives, el Servei de Registre i Acreditació Docent podrà reconéixer fins a un màxim de 60 hores de formació per al coordinador/a del projecte per la participació en projectes d'innovació durant el curs acadèmic 2022-2023, d'acord amb la informació certificada segons l'apartat seté, en el punt 7.1.f.  
  
El consell escolar de cada centre podrà supervisar els productes utilitzats per a l'elaboració del menjar saludable quant a la qualitat i varietat dels aliments, comprovant que siguen adequats per a una alimentació sana i equilibrada de l'alumnat i que es complisquen els requisits establits en la normativa vigent en matèria de nutrició i les característiques enumerades en l'annex II.  
  
Seté. Licitació  
El Consell Escolar de cada centre serà l'encarregat d'aprovar la proposta de contractació de les empreses que proveiran el centre del menjar i serveis complementaris per a dur a terme l'activitat d'innovació, d'acord amb el que estableix l'Ordre de 18 de maig de 1995, de la Conselleria d'Educació i Ciència (DOGV 2526, 09.06.1995), per la qual es regula i s'exerceix l'activitat i l'autonomia de la gestió econòmica dels centres docents públics no universitaris de la Comunitat Valenciana.  
  
  
Huité. Crèdit  
El crèdit s'incorporarà al compte dels centres docents, que seran els responsables de la correcta aplicació a la seua finalitat. El concepte serà «despeses de funcionament».  
Els centres docents hauran de justificar la dotació segons el que es disposa en l'Ordre de 18 de maig de 1995, de la Conselleria d'Educació i Ciència (DOGV 2526, 09.06.1995), per la qual es regula i s'exerceix l'activitat i l'autonomia de la gestió econòmica dels centres docents públics no universitaris de la Comunitat Valenciana.  
  
Nové. Renúncia a la participació en el programa  
Els centres que no desitgen participar en aquest programa experimental d'innovació hauran de fer-ho constar per escrit enviant la seua renúncia a la direcció de correu xgbimlshzinwzhtlefar@bqo.fk en el termini màxim de 5 dies hàbils a partir de l'endemà de la publicació en el DOGV de la present resolució. Després del període de renúncia, les quantitats restants podran repartir-se, si és el cas, entre la resta de centres participants atenent al criteri establert del nombre d'alumnat matriculat al centre.  
  
Desé. Incompliment dels compromisos del programa  
Els centres participants es comprometen a dur a terme el desenvolupament del programa seguint les instruccions d'aquesta resolució.  
  
Onzé. Inspecció d'Educació  
La Inspecció d'Educació supervisarà, dins de les seues competències, el funcionament correcte del programa i emetrà els informes corresponents a la direcció general competent.  
  
Dotzé. Recursos  
Contra la present resolució, que posa fi a la via administrativa, es podrà interposar un recurs potestatiu de reposició davant la consellera d'Educació, Cultura i Esport en el termini d'un mes a comptar des de l'endemà de la publicació en el Diari Oficial de la Generalitat Valenciana, de conformitat amb el que preveuen els articles 114, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé interposar directament un recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació en el Diari Oficial de la Generalitat Valenciana, d'acord amb els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
València, 25 d'abril de 2023.- El secretari autonòmic d'Educació i Formació Professional: Miguel Soler Gracia.  
  
  
Annex I  
Característiques de l'activitat encabida dins del projecte   
experimental d'innovació «Alimentació saludable i sostenible»  
  
1. Finalitat de l'activitat  
Introduir hàbits saludables en tot l'alumnat, a més de millorar l'assistència regular de l'alumnat de famílies més necessitades i així reduir els percentatges d'alumnat en risc d'absentisme.  
És pretén, doncs, sensibilitzar la comunitat educativa en la importància de transitar cap a una dieta saludable i respectuosa amb l'entorn que permeta impulsar sistemes alimentaris que garanteixen un desenvolupament sostenible i respectuós amb la salut de les persones i del planeta.  
  
  
  
2. Característiques de l'activitat d'innovació  
L'activitat d'innovació consistirà en la formació de l'alumnat en nutrició, dieta saludable i sostenible i consum respectuós amb l'entorn. A més, dins d'aquesta activitat de foment i sensibilització d'alimentació saludable i sostenible, se'ls donarà l'alimentació específica que figura al punt 1.A) de l'annex II, com a exemple d'aquest tipus de dieta.  
  
Aquesta activitat es desenvoluparà durant la primera meitat de la jornada escolar amb un mínim de 30 minuts d'activitat lectiva.  
  
3. Objectius mínims  
· Conscienciar dels hàbits de consum saludables i responsables amb l'entorn.  
· Previndre actituds absentistes i conscienciar sobre el seu impacte.  
· Implicar les famílies en el seguiment de la formació dels seus fills/es.  
· Realitzar una ràpida detecció de l'absentisme escolar en el període d'escolarització obligatòria a fi de previndre possibles situacions d'abandonament i de fracàs escolar.  
· Realitzar el seguiment de l'alumnat amb risc d'absentisme degut a la seua problemàtica personal, familiar i/o social i, especialment, en famílies perceptores de prestació econòmica de renda mínima d'inserció.  
· Establir procediments de col·laboració i coordinació interinstitucional en les actuacions per a detectar, previndre o intervindre en l'absentisme escolar, a través del pla d'actuació anual.  
  
4. Objectiu òptim  
Establir un procediment comú de seguiment de l'absentisme escolar, que permeta el seguiment de la seua incidència de manera diacrònica.  
  
  
5. Objectius PROAEn els centres escollits que es troben dins del programa PROA+ s'han d'aconseguir els següents objectius:  
a) Incrementar l'alumnat que promociona a etapes posteriors.  
b) Reduir l'abandonament escolar.  
c) Incrementar els resultats escolars cognitius i socioemocionals.  
  
d) Reduir el nombre d'alumnes que repeteixen curs.  
e) Reduir el nombre d'alumnes que presenten dificultats per a l'aprenentatge.  
f) Reduir l'absentisme escolar millorant el procés d'aprenentatge.  
  
g) Aconseguir i mantindre un bon clima inclusiu en el centre educatiu.  
  
6. Línies estratègiques PROAEn els centres escollits que es troben dins del programa PROA+ les actuacions s'encabiran dins les següents línies estratègiques:  
  
1. Actuacions per a aconseguir i assegurar condicions d'educabilitat.  
  
2. Actuacions per a fer costat a l'alumnat amb dificultats per a l'aprenentatge.  
3. Actuacions per a desenvolupar les actituds positives en el centre.  
5. Actuacions i compromisos de gestió de centre, entorn i de millora de la qualitat i estabilitat dels equips docents.  
7. Responsable/s  
Equip directiu i persona coordinadora de l'activitat.  
8. Professorat i altres membres de la comunitat educativa  
Tutors/tutores i professorat de cada grup. Orientació educativa. Serveis socials municipals. Entitats socials. Altres.  
9. Necessitats de formació  
Formació en nutrició, dieta saludable i consum respectuós amb l'entorn.  
10. Alumnat implicat  
Tot l'alumnat del centre. Cal tindre especial cura en la participació de l'alumnat amb risc d'abandonament escolar o alumnat absentista i les seues famílies.  
11. Àrees o àmbits on s'aplica  
S'ha d'abordar transversalment, treballant estratègies, rutines i habilitats encaminades a consolidar competències per a l'aprenentatge. Es pot aplicar en horari lectiu a través d'un projecte interdisciplinari.  
  
12. Metodologia  
Activa, participativa i col·laborativa, basada en l'aprenentatge per projectes i que promou la socialització i la inclusió.  
13. Recursos  
Dotació econòmica per al desenvolupament de l'activitat. Especialistes formadors en hàbits alimentaris saludables.  
14. Accions  
Aplicació del protocol d'actuació davant situacions d'absentisme escolar en els centres segons es defineix en la Resolució de 29 de setembre de 2021, de la directora general d'Inclusió Educativa, per la qual s'estableix el protocol d'actuació davant situacions d'absentisme escolar en els centres sostinguts amb fons públics de la Comunitat Valenciana que imparteixen ensenyaments obligatoris i Formació Professional Bàsica.  
  
15. Temporització  
Inici durant el curs 2022-2023.  
  
  
Annex II  
Característiques del menjar saludable i sostenible  
  
1. Composició i distribució dels grups d'aliments:  
A) Els aliments que es donaran a l'alumnat participant inclouran:  
1r Fruita fresca de temporada i/o  
2n Pa integral, cereals o els seus derivats, preferentment integrals i sense sucres ni edulcorants artificials afegits i/o  
3r Llet o productes lactis o begudes vegetals i els seus derivats sense sucres ni edulcorants artificials afegits.  
  
B) Especificacions:  
a) Es podran complementar amb altres grups d'aliments saludables propis de la dieta mediterrània com són les verdures i hortalisses, oli d'oliva verge extra, formatge fresc, ous, llegums o peix, en xicotetes quantitats.  
b) La planificació del menú haurà de tindre en compte la planificació del menú escolar i complementar-lo quant a la freqüència de consum d'aliments. Amb especial atenció a productes d'origen animal com lactis, ous i derivats de la carn com els embotits. Cal no sobrepassar les dosis recomanades.  
c) Haurà de ser equilibrada i variada.  
d) Oli: s'utilitzarà oli d'oliva verge extra en cru. Per a cuinar s'emprarà preferentment oli d'oliva verge extra o oli d'oliva verge.  
  
e) Sal: es moderarà, en tot cas, el seu consum i es recomana l'ús de sal iodada.  
f) Els aliments que es proporcionen en qualsevol classe de menús garantiran la igualtat en la diversitat alimentària, siga per raons mèdiques, religioses o culturals, i oferiran alternatives per a la seua adequada adaptació alimentària i nutricional a les diferents circumstàncies presentades.  
  
C) Característiques dels aliments:  
El menjar oferit respectarà el mínim següent d'aliments ecològics, frescos, de proximitat i de temporada:  
a) Els aliments, productes i/o ingredients utilitzats en l'elaboració dels menús seran, com a mínim en un 15 % en pes d'agricultura ecològica, acreditats i certificats conforme als segells del Consell de la Producció d'Agricultura Ecològica de València (CAECV) o altres de caràcter semblant.  
b) Els aliments, productes i/o ingredients de producció ecològica utilitzats en l'elaboració dels menús seran variats quant a la tipologia: cereals, llegums, hortalisses, fruita fresca i productes d'origen animal. Per al càlcul del percentatge en pes previst en l'apartat anterior, es realitzarà un càlcul global del conjunt dels grups d'aliments.  
  
c) Les fruites, verdures i hortalisses hauran de ser fresques (producte no congelat, ni que haja patit processos d'ultracongelació) i de temporada almenys en un 50 % en pes. Per a facilitar el disseny dels menús, la conselleria competent en matèria d'agricultura i medi ambient disposa d'un calendari de referència amb les varietats corresponents i recomanades en cada estació, pròpies de la dieta mediterrània, a la Comunitat Valenciana: https://comunica.gva.es/va/detalle'id=329261473&site=048667899  
d) Fruites, hortalisses i verdures: es presentaran netes i sanes, sense peces ni parts danyades o colpejades, sense restes de terra, pedres, llimacs o cucs.  
e) Les fruites, verdures i hortalisses, per motius de sostenibilitat social i ambiental i de mitigació de l'escalfament global, hauran de ser adquirides als productors primaris de proximitat i canals curts de comercialització. La quantitat de fruites, verdures i hortalisses de proximitat serà, en pes, d'almenys un 50 %.  
f) Els derivats lactis d'elecció seran iogurt, quallada, brull sense sucre ni edulcorants afegits. Estan permesos les postres i begudes homòlogues als lactis, elaborades amb aliments d'origen vegetal, sense sucres ni edulcorants afegits.  
g) Els ous servits seran dins de la numeració 0-2.  
h) Pa integral, cereals o els seus derivats preferentment integrals. Aquests seran sense sucres ni edulcorants artificials afegits.  
  
2. Prohibició d'aliments i begudes no saludables  
En els àmbits d'aplicació del present programa no es permetrà aliments i begudes que complisquen les següents característiques:  
a) Caramels, confits i llepolies.  
b) Brioixeria industrial rica en hidrats de carboni (superior al 49 %), amb alt contingut en greix (superior al 16 %) i amb elevada aportació energètica (superior a 400 quilocalories per cada 100 grams). Aquest criteri no s'aplicarà per a aliments que no continguen sucres afegits ni edulcorants artificials.  
c) Productes d'aperitiu i similars fregits elaborats a base de farines de cereals, creïlles o cotna de porc.  
d) Begudes refrescants i altres begudes que continguen una quantitat superior a 5 grams per cada 100 ml de producte de sucres afegits. Aquest criteri no s'aplicarà a l'orxata de xufa.  
e) Begudes amb un contingut de cafeïna superior a 150 mg/l.  
Únicament es permetran productes envasats que complisquen els següents criteris nutricionals:  
a) No contindran més de 200 quilocalories per porció envasada. Aquest límit no s'aplicarà als formatges, l'oli d'oliva, mantega, llegums, fruita seca i llavors crues o torrades, fruita dessecada, conserves de peix, xocolate (mínim 70 % de cacau), cereals i derivats.  
  
b) No contindran més de 7,8 grams de greix total per porció envasada. Aquest límit no s'aplicarà a llet sencera, iogurts, altres llets fermentades i formatges, ni a la fruita seca crua o torrada ni a l'oli d'oliva i la mantega.  
c) No contindran més de 2,2 grams de greixos saturats per porció envasada. Aquest límit no s'aplicarà a llet sencera, iogurts, altres llets fermentades i formatges, ni a la fruita seca crua o torrada, ni a l'oli d'oliva i la mantega.  
d) No contindran greixos totalment o parcialment hidrogenats, a excepció dels continguts naturalment en els aliments lactis i carnis.  
e) No contindran més de 5 g de sucres afegits o lliures per porció envasada. No s'aplicarà als aliments amb un contingut en sucre naturalment present superior a les quantitats indicades en aquest apartat (fruites i hortalisses que no continguen sucres afegits). En la llet i productes lactis no es comptabilitzarà, a l'hora d'aplicar aquest límit, el sucre naturalment present en la llet (lactosa) que aproximadament correspon a 4,8 g/100ml.  
f) Contindran un màxim de 0,5 g de sal (0,2 g de sodi) per porció envasada.  
g) Els valors anteriorment referits per envàs o porció es refereixen a envasos o porcions de 50 grams per a aliments sòlids i de 200 ml en cas de líquids.  
  
3. Característiques del programa:  
Reducció dels residus i petjada ecològica. Els operadors que col·laboren en l'execució d'aquest programa hauran de garantir:  
a) L'adequat reciclatge i la correcta separació entre la porció orgànica i la de la resta dels residus generats en els centres en els quals es preste el servei.  
b) Que el parament d'un sol ús només podrà utilitzar-se en cas que es realitzen menjades fora dels espais destinats per a menjar en els centres descrits en l'àmbit d'aplicació.  
c) Promoure l'adquisició de productes amb el mínim d'embalatge possible i procurar que aquests siguen reutilitzables pel proveïdor i estiguen fets de materials biodegradables, fusta o cartó amb Certificat Forestal Sostenible.  
Reducció del desaprofitament i aprofitament d'aliments. Els operadors que gestionen els serveis i el centre educatiu actuaran de manera preventiva per a evitar el desaprofitament alimentari en totes les fases del servei.  
Per a la comprovació dels criteris del menú presentat es requereix la següent rutina, amb la condició de poder fer seguiment i control en qualsevol moment del compliment d'aquests:  
Recepció de la comanda per part de la persona responsable de cada centre.  
Emissió dels albarans de repartiment (doble còpia dels albarans).  
Transport fins a cada centre:  
- El transport es realitzarà en vehicles adequats com cal quant a condicions higienicosanitàries i hauran de mantindre les temperatures pròpies per a la conservació de cada aliment.  
- El repartiment es realitzarà un dia en cada setmana completa, segons indicacions de les cuines.  
- Lliurament d'albarà amb la signatura prèvia de les dues còpies d'aquests.  
- Recollida d'envasos reutilitzables (per exemple, caixes utilitzades per al transport).  
Aquest programa té entre els seus objectius fomentar una alimentació saludable i sostenible en la comunitat educativa, impulsant la incorporació d'aliments de proximitat, de temporada i de producció ecològica.  
El foment d'una alimentació saludable i sostenible en la Comunitat Valenciana es veu suportat per les següents normes i plans autonòmics:  
  
 Decret 84/2018, de 15 de juny, del Consell, de foment d'una alimentació saludable i sostenible en centres de la Generalitat (vigent fins a l'aprovació del projecte de decret del Consell, pel qual s'estableixen els criteris per a garantir menús saludables en serveis de restauració col·lectiva de la Comunitat Valenciana. [2022/10173] https://dogv.gva.es/va/resultat-dogv'signatura=2022/10453&L=0)  
 Decret 201/2017, de 15 de desembre, del Consell, pel qual es regula la venda de proximitat de productes primaris i agroalimentaris.  
  
 Llei 26/2018, de 21 de desembre, de la Generalitat, de drets i garanties de la infància i adolescència. [2018/12779].  
 Llei 6/2022, de 5 de desembre, de la Generalitat, del canvi climàtic i la transició ecològica de la Comunitat Valenciana.  
 II Pla Valencià de Transició Agroecològica  
  
Glossari:  
  
a) Aliment de proximitat: producte primari, de la Comunitat Valenciana i els seus transformats, que estiguen destinats a la venda en la Comunitat Valenciana, tal com es defineix en el Decret 201/2017, de 15 de desembre, del Consell. Els productes primaris són aquells que es defineixen en l'article 2, apartat b, del Reglament (CE) núm. 852/2004 del Parlament Europeu i del Consell, de 29 d'abril de 2004, relatiu a la higiene dels productes alimentaris.  
b) Canals curts de comercialització: venda pel productor/a primari/ària i pels xicotets elaboradors agroalimentaris a establiments de venda al detall, inclosos els establiments de restauració col·lectiva, que subministren o serveixen productes alimentaris directament al consumidor/a final en l'àmbit territorial de la Comunitat Valenciana.  
  
c) Derivats carnis: productes alimentaris preparats totalment o parcialment amb carns o menuts dels animals citats en el punt 1.1. de l'annex I del Reglament 853/2004 del Parlament Europeu i del Consell de 29 d'abril de 2004 pel qual s'estableixen normes específiques d'higiene dels aliments d'origen animal sotmesos a operacions específiques abans de la seua posada al consum.  
d) Productes d'origen animal (POAs): són els definits en el Reglament (CE) 853/2004, de 29 d'abril, de 2004, pel qual s'estableixen normes específiques d'higiene dels aliments d'origen animal.  
e) Producció ecològica: l'ús de mètodes de producció que complisquen el que disposa el Reglament (UE) 2018/848 en totes les etapes de la producció, preparació i distribució, segons es defineix en l'article 3 del Reglament (CE) núm. 834/2007 del Consell, de 28 de juny de 2007, sobre producció i etiquetatge dels productes ecològics i pel qual es deroga el Reglament (CEE) núm. 2092/91.  
f) Aliment o producte ecològic: aliment o producte resultant de la producció ecològica segons es defineix en l'article 3 del Reglament (CE) núm. 834/2007 del Consell, de 28 de juny de 2007, sobre producció i etiquetatge dels productes ecològics i pel qual es deroga el Reglament (CEE) núm. 2092/91. Els productes de la caça i de la pesca d'animals salvatges no es consideraran productes ecològics.  
  
  
  
  
ANNEX III  
Centres designats per a desenvolupar el programa